Yvonne Herløv Andersen (CD), 1999-02-26:
Folketinget står sådan set over for at kunne benytte en enestående chance, hvis det gerne vil sætte handling bag de ord, som vi så ofte har sagt fra denne talerstol: At vi gerne vil opprioritere forebyggelsen, at vi gerne vil styrke forskningen i folkesundhed, at vi i det hele taget gerne vil op på niveau med de lande, der omgiver os, og så vil vi meget gerne have den her kurve.
Jeg ved ikke, om ordførerne har lagt mærke til det, men den nederste kurve på forsiden er kvindernes middellevetid i Danmark, og den er røget ned på en 31. plads, under Portugal, blandt de lande, vi i almindelighed sammenligner os med.
Det synes jeg ikke betyder, at der er grund til ikke at gribe den her chance.
Nu vil jeg citere herfra; det kan jeg høre, at der er
flere af ordførerne, der har gjort.
I materialet står der jo svaret på noget af det, der har været nævnt omkring det tværfaglige.
Centret vil kunne skabe den nødvendige viden og tilvejebringe de ideer og målrettede planlægnings- og interventionsforslag, som bl.a. skal til, for at danskerne, helst frivilligt og med glæde, ændrer deres uhensigtsmæssige adfærd, som jo gør, at middellevetiden trækkes ned. Sundhedsministeren omtalte forslaget som et sympatisk forslag og henviste derefter til den redegørelse, han kommer med i april måned om forebyggelse tværministerielt.
Han endte med at gøre det, at han i stedet for at støtte forslaget, som det ligger her med den geografiske placering, ville indkalde initiativtagerne bag forslaget og forslagsstillerne til en drøftelse, for et af de gennemgående temaer her i dag har jo været: Støtter de berørte institutioner nu også en sådan samling på Kommunehospitalet?
Og der er det jo sådan, at vi har samlet de høringssvar, der er kommet indtil nu, og de, der er nævnt, ja, de støtter forslaget, med hver deres forudsætning selvfølgelig, men de vil alle sammen gerne have den campuseffekt, der vil komme ved at samle det på Kommunehospitalet.
Så spørger ministeren om samarbejdet: Hvordan med det øvrige land?
Der var tanken jo, at når man har et sådant folkesundhedscenter, så skal man have lokale centre ud over landet knyttet til, sådan at det samarbejde, der allerede er i dag, ikke alene fortsætter, men også bliver styrket gennem lokale sundhedscentre.
Så kom vi jo så ind på økonomien.
Jeg ved godt, hvordan man regner på økonomien i ministerierne.
Det er sådan
lidt forskelligt alt efter som... det skal jeg ikke komme nærmere ind på, tror jeg.
Men jeg vil bare sige, at det endte med en milliard lige pludselig, og det vil jeg vel nok sige er en ordentlig sum penge, og jeg synes også, det er fuldstændig urealistisk, for det har der jo ikke på noget tidspunkt været tale om.
Ministeren henviste bl.a. til spørgsmålet om auditorier og fortalte om, hvordan bygningerne var indrettet, og hvor dyrt det ville blive.
Jeg vil sige, at det er sådan, at der umiddelbart er plads til seks auditorier med 300 pladser, og hvis man vil det, kan man bygge et yderligere ud mod det åbne til 600.
Og så er det jo sådan, at finansieringen foregår i dag
allerede på en meget forskellig måde, idet man i almindelighed beder en privat investor om at gå ind, og set ud fra den vinkel er opgaven ikke uoverkommelig og prisen heller ikke dårlig for Københavns Kommune.
Det tror jeg også, ministeren ved, men jeg vil sige, jeg er glad for ministerens tilsagn om den drøftelse, som kommer bagefter.
Til hr. Holger Graversen vil jeg sige, at hans afslag var baseret på økonomi, men at jeg er glad for, at Socialdemokratiet støtter ministerens forslag om forhandling med forslagsstillerne.
Til fru Ester Larsen, som er enig i hensigterne, vil jeg sige, at også CD bestemt afventer ministerens redegørelse med spænding, det gør vi da. Så vil fru Ester Larsen hellere have fordelt en eventuel støtte, en eventuel styrkelse til områderne, de tre universitetscentre.
Det er vi heller ikke fremmede over for.
Det er heller ikke tanken, at Folkesundshedscentret skulle ligge isoleret i København og ingen forbindelse have til det øvrige land.
Til hr. Tom Beck fra De Konservative vil jeg sige, at det er fint at ville afvente, det kan jeg godt forstå. Til fru Birthe Skaarup vil jeg sige, at selvfølgelig bliver der da en udvalgsbehandling, og under den udvalgsbehandling kan vi få oplyst, om det nu også er det, vi gerne vil.
Vi kan også få oplyst noget videre om økonomien, som jo da, mener jeg også, spiller en væsentlig rolle i det
Til hr. Jørn Jespersen: Det har jeg været inde på før, fordi jeg kan se, at hr. Jørn Jespersen tilslutter sig intentionerne, men har problemer med det tværfaglige, og om det nu også er det, vi vil have, eller om vi bare får en samling af det eksisterende og, kunne jeg forstå på hr. Jørn Jespersen, noget konservative.
Om det var muligt at udvikle nyt?
Ja, tanken er i meget høj grad at udvikle nyt.
Derfor er det også nævnt, at man tager Centret for Alternativ Medicin og Udvikling med ind.
Men tingene skal da drøftes igennem i Sundhedsudvalget.
Det går jeg ud fra, at vi skal, for ideen er ikke bare at lave
noget konservativt og cementere det.
Ideen er at kigge fremad og få gjort noget ved de problemer, vi har på folkesundhedsområdet herhjemme; det kan jeg kun give hr. Jørn Jespersen ret i.
Jeg kan i øvrigt godt forstå, hr. Jørn Jespersen, at det måske var rarere for nogle, og jeg er heller ikke sådan helt - ja, jeg synes også, at ældres behandling har været helt utrolig god på Kommunehospitalet, man har gjort et fantastisk stykke arbejde. Jeg forstår, at SF helst vil have, at det var blevet, som det var.
Men hvis vi nu kunne tale om, hvad der så fremover kunne blive af de bygninger, så synes jeg godt, at vi kunne mødes der, ikke? Fru Birthe Skaarup ville helst have ældreboliger på området og ellers helst ældres behandling, som den er i dag, men sådan er virkeligheden jo ikke.
Det fortsætter jo ikke.
Så derfor var det en god idé at få Folkesundhedscentret etableret.
Den samme argumentation omkring tværfaglighed, som jeg har været inde på, havde fru Birthe Skaarup også.
Hr. Morten Helveg mente, at det var et meget vigtigt emne, men var ikke sikker på, at det var den rigtige ramme og det rigtige projekt, vi havde fundet, og henviste til milliarden, som jeg stadig væk ikke fatter, hvordan man har fået kig på.
Men fru Jette Gottlieb har som så mange andre tvivl om, hvorfor det skal være på Kommunehospitalet.
Det er, fordi det er nu, det er i udbud, det er nu, chancen ligger der.
Når der er gået et lille stykke tid, er det revet ned.
Hr. Tom Behnke fra Fremskridtspartiet mente helt uforbeholdent, det var et godt forslag og ville gerne medvirke til at fremme det; det siger jeg tak for.
Fru Tove Videbæk kom ind på de problemer, som er omkring folkesundhed i al almindelighed.
Det kan jeg kun støtte hende i, og også i, at vi skal have gjort noget ved det, og så vil jeg sige, at så er det vel ikke så vanskeligt at tilslutte sig CD's forslag.